የፌዴራል ፍርድ ቤቶች መደበኛ ሥራቸውን እንዲቀጥሉ በመመርያ ተወሰነ
ከመጋቢት ጀምሮ ቆሞ የነበረው አፈጻጸም ይጀምራል ተብሏልየኮሮና ቫይረስ ኢትዮጵያ መግባቱ ከታወቀ በኋላ ከመጋቢት 10 ቀን 2012 ዓ.ም. ጀምሮ በከፊል ዝግ ሆነው የቆዩት የፌዴራል የመጀመርያ፣ ከፍተኛና ጠቅላይ ፍርድ ቤቶች ከሐምሌ 13 ቀን 2012 ዓ.ም. ጀምሮ መደበኛ አገልግሎት መስጠት እንዲጀምሩ በመመርያ ተወሰነ፡፡የፌዴራል ፍርድ ቤቶች ቃል አቀባይና የፌዴራል የመጀመርያ ደረጃ ፍርድ ቤት ምክትል ፕሬዚዳንት አቶ ተስፋዬ ነዋይ ለሪፖርተር እንደተናገሩት፣ የፌዴራል ጠቅላይ ፍርድ ቤት ፕሬዚዳንት ፍርድ ቤቶችን ለማቋቋም በወጣው አዋጅ ቁጥር 25/88 አንቀጽ 16(1) እና በአዋጅ ቁጥር 454/97 አንቀጽ (4) ድንጋጌዎች መሠረት ከሕግጋት ጋር የማይጋጩ መመርያዎችን ማውጣት ይቻላል፡፡ በዚህ መሠረት ‹‹የፌዴራል ፍርድ ቤቶች ከሐምሌ 10 ቀን 2012 ዓ.ም. ጀምሮ የዳኝነት አገልግሎት ስለሚሰጡበት ሁኔታ የሚደነግግ መመርያ›› የሚል መመርያ አውጥቷል ብለዋል፡፡ በዚህ መመርያ መሠረት ሦስቱም የፌዴራል ፍርድ ቤቶች ከሐምሌ 13 እስከ 30 ቀን 2012 ዓ.ም. ድረስ እስካሁን ያልተቋረጡትን የሥራ ክርክር፣ የሕፃናትና ሴቶች ጉዳይና ሌሎችንም ችሎቶች ጨምሮ መደበኛ አገልግሎት እንዲሰጡ መወሰኑን አቶ ተስፋዬ አስረድተዋል፡፡  ዕግድ፣ ቀለብ፣ የልጆች አስተዳደግና አስቸኳይ ጊዜ አዋጁንና እሱን ለማስፈጸም የወጣውን ደንብ ጥሰትን የሚመለከቱ ጉዳዮች ሁሉ፣ በመደበኛ ችሎት እንደሚታዩ አክለዋል፡፡ከሐምሌ 13 እስከ 30 ቀን 2012 ዓ.ም. ክስና ምስክርነት ለመስማት የተቀጠሩ መዝገቦች እንደ ጉዳዩ ሁኔታ እየታየ እንደሚሠራ የገለጹት ምክትል ፕሬዚዳንቱ፣ ከመጋቢት 10 ቀን 2012 ዓ.ም. ጀምሮ ቆሞ የነበረው አፈጻጸምን በሚመለከትም ለአፈጻጸም ቀላል የሆነ፣ ውስብስብ ያልሆነና ብዙ ተከራካሪዎች የሌሉበት ጉዳይ እንደሚስተናገድ ጠቁመዋል፡፡ በዚህ አጭር ጊዜ ውስጥ ቤት ማስለቀቅ፣ የቤት ጨረታና ብዙ ክርክር ያለባቸው ጉዳዮችን ማስፈጸም እንደማይቻል በመመርያው መገለጹን አቶ ተስፋዬ አስረድተዋል፡፡ ከመጋቢት 10 ቀን 2012 ዓ.ም. ጀምሮ ተዘግቶ የነበረው የሰበር አቤቱታን በሚመለከት የአዲስ አበባ ነዋሪዎች ብቻ ማቅረብ እንደሚችሉ፣ አቶ ተስፋዬ ተናግረዋል፡፡ የክልል ባለጉዳዮችን በሚመለከት ከቦታ ቦታ መንቀሳቀስ ስለሚያስፈልግና የኮሮና ቫይረስ ሥርጭትን ሊያባብስ ስለሚችል ተገልጋዮች ተለዋጭ ትዕዛዝ እስከሚሰጥ እንዲጠብቁ በመመርያው መወሰኑንም ጠቁመዋል፡፡ፍርድ ቤቶቹ ከነሐሴ 1 እስከ 30 ቀን 2012 ዓ.ም. ድረስ ደግሞ ቀጥታ ክሶችን፣ የይግባኝ ማመልከቻና አዲስ አፈጻጸም የመክፈት ሥራን ዳኞች በመደበኛ ችሎ በመቀበል ለ2013 ዓ.ም. ቀጠሮ እንዲሰጡ መወሰኑንም አቶ ተስፋዬ ተናግረዋል፡፡ ይህ ሥራ የሚከናወነው በየቀኑ ወይም አንድ ላይ ሆኖ በመምጣት ሳይሆን፣ በየፍርድ ቤቶቹ ባሉ ምድብ ችሎቶች በሚወጣ መርሐ ግብር አማካይነት የሚስተናገድ መሆኑንም አክለዋል፡፡ የይርጋ ጊዜ ያለፈባቸው ጉዳዮች ግን እንደማይስተናግዱ አስታውቀዋል፡፡የምርመራ መዝገቦችን ዳኞች በቤታቸው ወስደውም ቢሆን ዕልባት እንደሚሰጡባቸው ጠቁመው፣ የዘንድሮ የዳኞች ዕረፍት እንደ ወትሮው ነሐሴና መስከረም ሳይሆን በመስከረም ወር ብቻ መሆኑንም ተናግረዋል፡፡ በዚህ ጊዜ ውስጥ ተረኛ ችሎቶች ክፍት መሆናቸውን ተናግረዋል፡፡ ተገልጋዮች ወደ ፍርድ ቤት የሚመጡት ራሳቸው ባለጉዳዮቹ ብቻ መሆናቸውን፣ ማስክ ማድረግ ግዴታ መሆኑንና ፍርድ ቤት በሚመጡበት ወቅትም ሁለት ሜትር ርቀት ጠብቀው መስተናገድ እንዳለባቸው አሳስበዋል፡፡ ያንን የማያደርግ ባለጉዳይ ፍርድ ቤቶች እንደማያስተናግዱም ተናግረዋል፡፡መመርያን ለማውጣት የጠበቆች ማኅበር፣ የፌዴራል ፍርድ ቤቶች አመራሮች፣ ፖሊስ፣ ማረሚያ ቤትና የሚመለከታቸው ባለድርሻ አካላት መሳተፋቸውን ገልጸው፣ አዋጁ የአስቸኳይ ጊዜ አዋጁንም ሆነ ማስፈጸሚያ ደንቡን የማይቃረን መሆኑን አስታውቀዋል፡፡